ร้านแหลมเจริญซีฟู๊ดเป็นร้านอาหารทะเลขึ้นชื่อของเมืองระยองครับ ผมเคยไปทานที่แหล่งกำเนิดเมื่อนานมาแล้ว โดยที่ทางร้านน่าจะเห็นโอกาสทางธุรกิจที่จะจับกลุ่มลูกค้านอกเหนือจากคนท้องถิ่นและนักท่องเที่ยวที่ไปทะเลระยอง โดยขยายกลุ่มลูกค้าไปยังคนกรุงที่อาจจะไม่มีเวลาไปเที่ยวต่างจังหวัดบ่อยนักแต่ต้องการลิ้มลองอาหารทะเลรสชาติต้นตำรับและนักท่องเที่ยวชาวต่างชาติในกรุงเทพ

ร้านสาขานี้อยู่บนชั้น 3 โซนติดระเบียงมองเห็นถนนราชดำริ ค่อนไปทางอิเซตัน

เมื่อวันเสาร์ที่ผ่านมาผมได้พาครอบครัวไปทานที่สาขานี้เป็นครั้งที่ 2 ในโอกาสสำคัญครับ ตอนที่ไปเป็นช่วงเย็น ลูกค้าไม่เยอะไม่ต้องรอคิว ซึ่งปกติช่วงเวลานี้คนต้องเยอะกว่านี้มาก ผมคิดว่าคงติดช่วงวันหยุดยาวคนออกตจว กันเยอะ

เข้าเรื่องอาหารบ้างครับ ครั้งนี้ผมมากัน 3 คนและสั่งทั้งหมด 4 อย่างดังนี้

(น้ำจิ้มซีฟู๊ดของเค้า รสชาติจะออกเผ็ดหน่อยครับ)

• ปลากระพงทอดน้ำปลา มาร้านนี้ต้องสั่งเลยครับ พลาดไม่ได้ เค้าทอดได้กรอบมากๆข้างนอก เนื้อปลาข้างในก็นุ่มและหวานดี น้ำปลาที่ราดมาก็ออกหวานๆเค็มๆกำลังดี จานนี้อร่อยมากครับ ราคาประมาณ 400 บาท

• แกงส้มไข่ปลาริวกิว (เรียวเชียว) ใส่ยอดมะพร้าว มาเสริ์ฟในหม้อไฟ ไฟแรงมากลุกเป็นเปลวสูงขึ้นมาเลยครับ ใส่เนื้อปลาชิ้นใหญ่ๆมาทั้งหมด 3 ชิ้น ไข่ปลาปริมาณกำลังดี เคี้ยวแล้วเหนียวหนึบ ไม่คาวครับ (เมนูนี้ต้องระวังโคเลสเตอรอลหน่อย) รสชาติออกไทยๆเลยครับ เผ็ดร้อน เค็มหน่อย

• กุ้งแม่น้ำเผา 4 ตัว ตัวเบ้งๆใหญ่มาก (ดูจากรูป) เผาได้แห้งดี หัวมันกุ้งเยอะดี ไม่เยิ้มเหลวจนเกินไป แกะมาให้เสร็จเป็นตัวๆ เนื้อตรงหนวดกุ้งชิ้นใหญ่ ทานง่ายครับ จานนี้เลยราคาใหญ่ตามไปด้วย 960 บาท ;)

• ปูเนื้อนึ่งพร้อมกรรเชียงปู ครึ่งกิโล ได้ 2 ตัว เนื้อปูสดมากไม่เหลว หวานมาก จานนี้เค้าแกะให้เสร็จทั้งตัว กินง่ายมากๆ เหมาะกับคนเมือง

ราคาทั้งหมดรวม service charge 10% และอื่นๆ มื้อนี้ 2,337 บาท (กินบ่อยไม่ไหวครับ สำหรับโอกาสสำคัญครับ)

บรรยากาศ -- ดี เหมือนร้านอาหารชั้นนำในห้างทั่วไป มีห้อง vip ด้วย สามารถนั่งตรงระเบียงมองเห็นวิวได้

บริการ -- พนักงานเยอะดี อาหารได้เร็วดี (มี charge เพิ่มครับ)

* ร้านนี้เหมาะแก่โอกาสสำคัญสำหรับครอบครัว พาผู้ใหญ่มาทาน หรือคุยธุรกิจได้เช่นกัน